لبزانکی نمدی یے پہ ذوالفقار علی ذلفی ءَ ۔۔۔ نمبر 12
چندن ساچ
 (دنیا یونی پالر انت، بائی پالر اِنت، ٹرائی پالر اِنت؟)
 مڑاہ داریں ذلفی
 من نمدی ءِ بندات ءَ چہ اے شعر ءَ کناں کہ
 اگر اپنا کہا تم آپ ہی سمجھے تو کیا سمجھے
 مزا کہنے کا جب ہے اک کہے اور دوسرا سمجھے
 اسل ءَ من تئی نمدی ونت من ءَ ہنچو گمان بوت کہ تو من ءَ گوشت چندن نوں اُرداں بند۔۔۔۔ بَلے پدا تئی پسہ ونت گڑا من سما کُت کہ من تئی نمدی ءِ گڈی رِدانی فہمگ
ءَ رد وارتگ۔ پہل کن۔۔۔
 بُرز ءِ داتگیں شعر ءَ پد دل گوشیت کسانیں کسہے ہم بہ بیت۔۔۔۔ اے کسہ من چہ جواہر لال نہرو ءِ کتاب ’’دنیا ءِ گواستانک ءِ سرا چمشانکے‘‘ بزانکہ ’’تاریخ عالم پر ایک نظر‘‘ ءَ چہ زرتگ۔
 ’’13 سد سال پیسر ءِ گپ اِنت کہ چین ءِ یک علم دوست ءُ تر ءُ تابی مردمے پہ علم ءِ شوہاز ءَ ہندوستان ءَ اتک۔ آئی نام ہیونگ سانگ ات۔۔۔۔ آ ہنچیں علمے دوستے ات کہ آئی ءَ راہانی اڑ ءُ مشکل ہچ کِمار نہ کُت اَنت۔ آئی ءَ وتی بازیں روچے ہندوستان ءَ گوازینت۔ آئی ءَ وت علم دربرت ءُ دگہ مردم ہم وانینت اَنت۔۔۔۔ پدا آئی ءَ ہندوستان ءِ کنڈ کنڈ گول اِت ءُ اِدا جہ منندیں مردمانی باروا بازیں معلومات یکجاہ کت۔ ایشی ءَ پد آئی ءَ وتی سفرنامگ نبشتہ کُت۔ سفرنامگ ءِ تہا نبشتہ اِنت کہ یک مردمے ءَ وتی چاریں نیمگاں آسن (آہن) بستگ ات ءُ سرئِے سرا چراغے روک کتگ ات۔ آئی ءَ عصا دست ءَ کُتگ ات ءُ گشتگ ات ۔۔۔۔ وہدے کہ مردماں آ جُست کتگ ات تو چیا چو کنئے؟ گڑا آئی ءَ پسہ داتگ ات کہ منی اندر ءَ علم ءُ زانت ءِ مزنیں مڈی یے کل اِنت۔ من ءَ ہمے تُرس انت کہ بازیں علم ءُ زانت ءِ سبب ءَ منی لاپ مہ ترک ایت۔ پمیشکا من وتی چاریں نیمگا اے آسن بستگ انت۔ ءُ اے چراغ من پمشکا وتی سر ءِ سرا روک کتگ کہ شما جاہلی ءِ لنجیں زِر ءَ شپ گوازینتگ اَت ءُ من ءَ شمئے سرا سک بزگ بیت‘‘
 ذلفی شر اِنت کہ مئے علم ءُ زانت اینچو نہ اِنت اگاں ناں اے گرماگ ءَ وتی چاریں نیمگاں آسن بندگ ءُ پدا چراغے سرا روک کنئگ مارا سک گران ءَ کپتگ ات۔
 پدا وتی گپ ءَ دیما براں۔۔۔۔
 لبزانک لس مہلوک ئیگ انت۔ لس مہلوک ءِ باروا ہمے گشئگ بیت کہ آ دروگ نہ بندنت۔ پمیشکا لبزانک ہم دروگ نہ بندیت۔ حیر آ دگہ گپے کہ شیکسپئر گوشیت ’’دنیا ءِ شرتریں لبزانک دروگ اِنت‘‘ من نہ زاناں تو اے گپ ءَ گوں تپاک کنئے یا نہ کنئے؟ بَلے ترا یک گپے ءِ یات ءَ پریناں کہ تو گوشتگ ات اگاں وہد بہ رسیت گڑا ہما شاعرانی باروا گپ جناں کہ ڈالچار کنئگ بوتگ انت۔ آیانی تہا تو جام درک ءِ نام ہم گپت۔۔۔۔۔ بَلے پدا تو اِے بابت ءَ ہچ وڑیں گپ نہ کت۔۔۔۔۔
 ذلفی تو گوشئے کہ مارا زبان ءِ جیڑھ ءَ گوں چے کار!! اے مئے جیڑھ نہ اِنت بلکیں زبان زانتیں سنگتانی جیڑھ اِنت۔۔۔۔ من تئی اے گپ ءَ گوں تپاک نہ داراں۔ منی حیالاں اے کُل بلوچ ءِ جیڑھ انت ءُ اے جیڑھ ءِ تہا من ءُ تو ہم ہواریں۔۔۔۔۔۔
 ذلفی یک روچے یکے ءَ من ءَ جُست کتگ ات کہ چاگرد ءِ تہا زانتکار بزانکہ دانش ور ءِ کرد چی اِنت؟ ءُ دانش ور چاگرد ءِ بدل بُوگ ءِ یا بدل کنئگ ءِ واستا چے کُت کنت؟؟ ءُ دانش ور ءِ کار چی اِنت ءُ چے بُوگ لوٹیت؟؟
 من وتی نیمگا چہ لہتیں گپ ٹاہینت ءُ پدا گرامچی ءِ دَرور دات کہ گرامچی ءَ گوشتگ ’’درستیں مردم دانش ور اَنت بلئے درست وتی دانش وری ءِ فرضہ ادا کنئگ ءَ نہ انت‘‘ لہتیں مردم گوشیت کہ دانش ور مُدامی جست ءُ پُرس کنت، نوکیں جیڑھانی چار ءُ تپاس ءَ کنت۔ ہر جیڑھ ءِ اندر ءَ سر بُوگ ءِ جہد ءَ کنت۔۔۔۔ باز مردم گوشیت کہ دانش ور ہما اِنت راستی ءَ پدر کنت۔ ہما مردم کہ آئی ءَ دانش وری ءِ پشک گورا اِنت یا گورا دئیگ بوتگ بَلے دروگ بندیت یا راستی ءَ پد نہ کنت آ دانش ور گوشئگ نہ بیت۔ باز مردم گوشیت کہ دانش وراں ہچ سیاسی گل ءِ بہر بُوگی نہ اِنت۔ اے بابت ءَ تئی لیکہ چی اِنت؟
 وش گپیں ذلفی
 مئے کسان کسانیں دیواناں برے برے مزن مزنیں سرحالانی سرا گپ ءُ تران بیت گڑا دل گوشیت ہمے سرحالاں گوں تو ہم ڈسکس بہ کن۔۔۔۔ مئے یونیورسٹی ءَ ماہے دو یا سئے رندا مُدام نودربرانی لیکچر دیوان بیت۔ اے لیکچر دیوان ءَ مئے علم دوستیں دراہیں نودربر کاینت بہر زور اَنت۔۔۔۔ کمو روچ پیسریگیں لیکچر ءِ سرحال ’’یونی پالر، بائی پولر، ٹرائی پالر ورلڈ بوتگ۔۔۔۔ اے لیکچر ءِ دئیوکیں نودربر ءَ اے ثابت کنئگ ءِ جہد کُت کہ دنیا ءِ تہا روس پدا دیما آیگ ءِ جہد کنئگ ءَ انت ءُ امریکا ءِ پُشت ءَ تیلانک دئیگ ءِ جہد بُوگ ءَ انت۔ اے نودربر ءَ سویٹ یونین ءِ پُرشگ ءَ پد بندات بوتگیں کولڈٖ وار ءَ بگر دانکہ مروچی ئیں جاوراں بہ رس۔۔۔۔ سرجمیں سفر مئے دیما پیش کُت۔ سرجمیں گپ ءُ تراناں پد آئی ءَ گوشت کہ نوں ایوکا امریکا سپر پاور نہ اِنت بلکیں روس ءَ پدا وتی پاد ائیر کتگ انت۔ پدا دومی نیمگا چائنا ءِ سرا ہم گپ ئِے جت کہ چائنا معاشی حساب ءَ وت ءَ دیما برگ ءَ انت۔ چائنا اگاں معیشت ءِ حساب ءَ دیما بروت گڑا دنیا ٹرائی پالر بیت۔۔۔۔۔ بَلے من لہتیں چیزانی سرا جیڑ ات ءُ پگر کُت کہ امریکا چوں وتی سپر پاوری ءَ روس ءُ چائنا ءِ دست ءَ دنت؟ پرچا کہ من بازیں جاہاں ونتہ کہ امریکا ہر ہما مردم ءَ یا ملک ءَ وتی دژمن سرپد کہ دیمروی کنئگ ءَ انت۔ من اے ہم دیستگ کہ امریکا وتی مفادانی واستا چونیں چونیں گامگیج زوریت۔ کیوبا ءَ امریکا روت وتی مفادانی ہاترا روت۔ عراق یا اوگانستان ءِ سرا ارش کنت اِدا ہم امریکا ءِ مفاد بوتگ انت۔ بَلے آ نودربر ءَ گوشت کہ ناں روس نوں پدا دیما اتکگ ءُ پیوٹن سیاسی حساب ءَ سکیں ٹوھ ءُ سرپدیں صدرے۔۔۔۔ بَلے من گوشت ناں ’’برے برے روباہ ہم واب ءَ گندیت کہ من شیرے آں۔ پہ واب ءِ گندگ ءَ روباہ شیر بوت نہ کنت‘‘ بَلے آئی ءَ منی گپ نہ من ات۔
 اے نودربر ءَ چہ پیش روس ءِ مزن وزیر دمیتری میدووف ءَ جار جتگ ات کہ دنیا پدا یک سارتیں جنگے ءِ نیمگا روگ ءَ انت۔ زاہریں اِدا یک جستے پاد کئیت اے جاورانی تہا کہ انوں جوہری سلاہانی دَور اِنت دنیا سارتیں جنگے ءِ نیمگا شُت کنت؟ اگاں بروت گڑا آسر چی بیت؟
 روس ءِ گوشئگ انت کہ انوگیں سارتیں جنگ ءِ چاگرد ءِ ودی کنئگ ءِ ذمہ وار نیٹو اِنت۔ دومی نیمگا نیٹو ءَ ہم روس ءِ ہمساہگیں ملکان ءَ وتی ہمگام کنئگ ءِ جہد بندات کتگ۔ بازیں زانتکارانی ہم گوشگ انت کہ پدا یک سارتیں جنگے بندات بُوگی اِنت ءُ اے جنگ ءِ گر ءُ دار ءِ واستا نہ امریکا کرد ادا کنئگ ءَ انت نئے کہ روس ءُ چائنا۔۔۔۔۔
 اے گپ ءَ ہرکس زانت کہ انوں امریکا ءِ چم رو دراتکی ایشیا ءِ سرا سکّ اَنت۔ داں 2020 ءَ امریکا ءِ بحری ءُ بُرزی (فضائی) فوج ءِ 60 در سد قوتانی ایشیا ءَ آرگ ءِ منصوبہ بندی کنئگ بوتگ۔ امریکا چائنا ءِ راہ ءِ دارگ ءِ واستا مزنیں پگرے ءَ گوں دیما آیگ ءَ اِنت۔ بیجنگءِ دیمروی ءِ سبب ءَ ہما ملک ہم تکانسر (پریشان) انت کہ آ امریکا ءِ نزینک ءَ انت ءُ آیانی رکھینگ ءِ ذمہ واری امریکا ءِ کوپگان انت۔ امریکا ءِ منصوبہ بندیانی گر ءُ دار ءِ واستا چائنا ہم گامگیج زورگ ءَ انت۔ چین ءِ پیپلز لبریشن آرمی (پی ایل اے) انوں وتی طاقت ءِ گیش کنئگ ءِ سرا سک دلگوش گور کنئگ ءَ انت۔ اِے تک ءَ آئی ءَ وڑ وڑیں گام جتگ چش کہ آئی ءَ اینٹی سیٹلائٹ میزائل ءِ تجربہ کتگ ءُ امریکا ءِ سیٹلائٹس ءِ کار کنئگ ءِ راہ ءَ اڑاند ودی کنئگ ءِ واستا لیزرز ءِ کارمرز کنئگ ءِ ہم تجربہ کتگ۔ ایشی ءَ ابید آئی ءَ امریکا ءِ دیمپانی نیٹ ءَ ہم نوکیں وڑے ءَ سائبر ارشاں گوں دزمانجنی کتگ۔ چائنا نوک نوکیں میزائلانی ہم تجربہ کنئگ ءَ سر گپتگ۔ پی ایل اے ءَ زوراوریں ریڈاراں ہوار بے پائلٹیں بالی گراب ہم اڈ کتگ انت۔ دومی نیمگا امریکا ہم وتی ہمپتی ملکانی کمک ءَ چائنا ءِ راہ ءِ دارگ ءِ واستا سر گپتگ۔ تئی حیالاں امریکا چائنا ءِ راہ ءَ داشت کنت یا نہ کنت؟ ءُ تو روس ءِ مزن وزیر ءِ نوکیں کولڈ وار ءِ جار ءَ کجام چم ءَ گوں چارئے؟
 گڈی گپ۔۔۔۔ ذلفی اے بابت ءَ تئی حیال چی انت؟ دنیا یونی پالر انت، بائی پالر اِنت، ٹرائی پالر اِنت؟ یا اے نیمگا نوکی جنزگ ءَ اِنت۔۔۔
 15 مئی 2016